ПРИЈЕДЛОГ

На основу члана 39. став 2. тачка 2) Закона о локалној самоуправи („Службени гласник Републике Српске“, број: 97/16, 36/19 и 61/21) и члана 39. став 2. тачка 2) Статута Града Бијељина („Службени гласник Града Бијељина“, број: 9/17), а у вези са чланом 2. став 1. тачка в) Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16) и члана 2. став 1. тачка л) Закона о трезору („Службени гласник Републике Српске“, број: 28/13), Скупштина Града Бијељина на својој -----. сједници одржаној дана ---------- 2022. године, донијела је

О Д Л У К У

О УКЉУЧИВАЊУ У ТРЕЗОРСКИ СИСТЕМ ПОСЛОВАЊА ОДСЈЕКА ЗА ПОСЛОВЕ МЈЕСНИХ ЗАЈЕДНИЦА ГРАДСКЕ УПРАВЕ ГРАДА БИЈЕЉИНА

I

Овом Одлуком Одсјек за послове мјесних заједница Градске управе Града Бијељина укључује се у трезорски систем пословања Града Бијељина са даном 01. јануар 2023. године и стиче статус буџетског корисника у смислу праћења намјенског коришћења одобрених буџетских средстава, те припреме и објављивања одговарајућих извјештаја и вођења регистра буџетског корисника.

II

Одјељење за финансије Градске управе Града Бијељина дужно је да заједно са надлежним министарствима обави све потребне активности којима се обезбјеђује трезорски систем пословања Одсјека, а које укључују прилагођавање интерних аката, обуке за трезорско пословање, примјену прописа о трезорском пословању и друге неопходне радње.

III

Ова Одлука ступа на снагу осмог дана од дана објављивања у „Службеном гласнику Града Бијељина“.

Број----------- Бијељина, ПРЕДСЈЕДНИК

Датум------------ 2022. год СКУПШТИНЕ ГРАДА БИЈЕЉИНА

Александар Ђурђевић

ОБРАЗЛОЖЕЊЕ

УЗ ПРИЈЕДЛОГ ОДЛУКЕ

О УКЉУЧИВАЊУ У ТРЕЗОРСКИ СИСТЕМ ПОСЛОВАЊА

ОДСЈЕКА ЗА ПОСЛОВЕ МЈЕСНИХ ЗАЈЕДНИЦА ГРАДСКЕ УПРАВЕ ГРАДА БИЈЕЉИНА

I ПРАВНИ ОСНОВ

Основ за доношење Одлуке о укључивању у трезорски систем пословања Одсјека за послове мјесних заједница Градске управе Града Бијељина садржан је:

у члану 2. став 1. тачка в) Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16) и члану 2. став 1. тачка л) Закона о трезору („Службени гласник Републике Српске“, број: 28/13) којим је дефинисано да су буџетски корисници органи, организације и други субјекти јавног сектора (осим јавних предузећа) који се финансирају из буџета Републике, општина, градова и фондова и који су под њиховом контролом у складу са законом.

II РАЗЛОЗИ ЗА ДОНОШЕЊЕ ОДЛУКЕ

Одсјек за послове мјесних заједница је организован као самосталан одсјек у оквиру Градске управе Града Бијељина.

**У Одсјеку за послове мјесних заједница обављају се стручни и административни послови везани за:**

- рад и послове мјесних заједница у Граду Бијељина,  
- успостављање широке сарадње са органима, организацијама и удружењима на подручју мјесних заједница, у циљу рјешавања питања од општег интереса, а посебно на рјешавању питања комуналне инфраструктуре: путне мреже, водоводне мреже, јавне расвјете, одржавања и изградње комуналних и других објеката за друштвене намјене (домови културе, амбуланте, поште и др.),  
- вођење регистра мјесних заједница,  
- пружање стручне и друге подршке и помоћи у раду савјета мјесних заједница и други слични послови.

Одсјек до сада није био регистрован као нижи буџетски корисник/потрошачка јединица трезора, већ се финансирао у оквиру буџетског корисника/потрошачке јединице трезора „Кабинет Градоначелника“ број ПЈТ 00050120.

С обзиром да је Одсјек за послове мјесних заједница организован као самосталан одсјек и да је самосталан у обављању послова за које су неопходна финансијска средства, потребно га је регистровати као буџетског корисника/потрошачку јединицу, односно извршити његово укључивање у трезорски систем пословања.

Овим укључивањем ће обезбједити ефикасно, ефективно и транспарентно трошење јавних средстава.

III ФИНАНСИЈСКА СРЕДСТВА

Финансијска средства за реализацију ове Одлуке обезбједиће се приликом израде Одлуке о буџету Града Бијељина за 2023. годину, и то на тај начин што ће се умјесто планиранирања средстава у оквиру ПЈТ Кабинет Градоначелника (као што је до сада рађено), финансијска средства планирати на самосталној потрошачкој јединици трезора „Одсјек за послове мјесних заједница“, са самосталним кодом који ће накнадно одредити Министарство финансија РС.

ОДЈЕЉЕЊЕ ЗА ФИНАНСИЈЕ

П.О. ГРАДОНАЧЕЛНИКА

Гордана Петровић

**Градоначелник Града Бијељина утврдио је ПРИЈЕДЛОГ ОДЛУКЕ О УКЉУЧИВАЊУ У ТРЕЗОРСКИ СИСТЕМ ПОСЛОВАЊА ОДСЈЕКА ЗА ПОСЛОВЕ МЈЕСНИХ ЗАЈЕДНИЦА ГРАДСКЕ УПРАВЕ ГРАДА БИЈЕЉИНА**, **те га просљеђује Скупштини Града на претрес и усвајање.**

**ГРАДОНАЧЕЛНИК**

**ГРАДА БИЈЕЉИНА**

**Љубиша Петровић**