ПРИЈЕДЛОГ

На основу члана 39. став 2. тачка 2) Закона о локалној самоуправи („Службени гласник Републике Српске“, број: 97/16, 36/19 и 61/21) и члана 39. став 2. тачка 2) Статута Града Бијељина („Службени гласник Града Бијељина“, број: 9/17), а у вези са чланом 2. став 1. тачка в) Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16) и члана 2. став 1. тачка л) Закона о трезору („Службени гласник Републике Српске“, број: 28/13), Скупштина Града Бијељина на својој -----. сједници одржаној дана ---------- 2022. године, донијела је

О Д Л У К У

О УКЉУЧИВАЊУ У ТРЕЗОРСКИ СИСТЕМ ПОСЛОВАЊА ОДСЈЕКА ЗА ИНФОРМАЦИОНЕ ТЕХНОЛОГИЈЕ ГРАДСКЕ УПРАВЕ ГРАДА БИЈЕЉИНА

I

Овом Одлуком Одсјек за информационе технологије Градске управе Града Бијељина укључује се у трезорски систем пословања Града Бијељина са даном 01. јануар 2023. године и стиче статус буџетског корисника у смислу праћења намјенског коришћења одобрених буџетских средстава, те припреме и објављивања одговарајућих извјештаја и вођења регистра буџетског корисника.

II

Одјељење за финансије Градске управе Града Бијељина дужно је да заједно са надлежним министарствима обави све потребне активности којима се обезбјеђује трезорски систем пословања Одсјека, а које укључују прилагођавање интерних аката, обуке за трезорско пословање, примјену прописа о трезорском пословању и друге неопходне радње.

III

Ова Одлука ступа на снагу осмог дана од дана објављивања у „Службеном гласнику Града Бијељина“.

Број----------- Бијељина, ПРЕДСЈЕДНИК

Датум------------ 2022. год СКУПШТИНЕ ГРАДА БИЈЕЉИНА

Александар Ђурђевић

ОБРАЗЛОЖЕЊЕ

УЗ ПРИЈЕДЛОГ ОДЛУКЕ

О УКЉУЧИВАЊУ У ТРЕЗОРСКИ СИСТЕМ ПОСЛОВАЊА

ОДСЈЕКА ЗА ИНФОРМАЦИОНЕ ТЕХНОЛОГИЈЕ ГРАДСКЕ УПРАВЕ ГРАДА БИЈЕЉИНА

I ПРАВНИ ОСНОВ

Основ за доношење Одлуке о укључивању у трезорски систем пословања Одсјека за информационе технологије Градске управе Града Бијељина садржан је:

у члану 2. став 1. тачка в) Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16) и члану 2. став 1. тачка л) Закона о трезору („Службени гласник Републике Српске“, број: 28/13) којим је дефинисано да су буџетски корисници органи, организације и други субјекти јавног сектора (осим јавних предузећа) који се финансирају из буџета Републике, општина, градова и фондова и који су под њиховом контролом у складу са законом.

II РАЗЛОЗИ ЗА ДОНОШЕЊЕ ОДЛУКЕ

Одсјек за информационе технологије је организован као самосталан одсјек у оквиру Градске управе Града Бијељина.

**У Одсјеку за информационе технологије обављају се стручни и административни послови везани за:**

- континуирани надзор рада и анализу стања рачунарске, телекомуникационе и мрежне инфраструктуре,  
- континуирани надзор коришћења интерних информационих система и израда контролних процедура,  
- праћење развоја нових програмских рјешења, праћење рада Градске управе и креирање приједлога за набавку нових софтверских рјешења,  
- надзор и унапређење аутоматизованих и контролних процедура за књижење рачуноводствено-финансијских трансакција у помоћне евиденције са становиштва примјене међународних рачуноводствених стандарда, као и са становиштва примјене Закона о безбједности података,  
- усклађивање активности са екстерним информатичким кућама ангажованим на одржавању информационих подсистема - апликативног софтвера, мрежне инфраструктуре, мејл-сервера и рачунарске опреме, као и са надлежним службама у министарствима везано за коришћење централизованих информационих система на нивоу Републике Српске (систем трезора, матична служба, регистар предузетника, евиденција корисника борачко-инвалидске заштите),  
- предлагање и спровођење мјера и процедура за безбједност и тајност података у складу са прописима, back-up података и data recovery,  
- дефинисање посебног дијела тендерске документације за јавне набавке апликативног софтвера, мрежне инфраструктуре и рачунарске опреме, као и анализу понуђених уговора о јавној набавци апликативног софтвера и одржавања ИТ опреме,  
- спровођење и организовање обука запослених за рад на рачунарима и локалној мрежи  
- управљање одржавањем рачунарске опреме, мрежне инфраструктуре и лиценцама системског софтвера и давање приједлога за набавку нове опреме и лиценци  
и други слични послови.

Одсјек до сада није био регистрован као нижи буџетски корисник/потрошачка јединица трезора, већ се финансирао у оквиру буџетског корисника/потрошачке јединице трезора „Одсјек за заједничке послове“ број ПЈТ 00050240.

С обзиром да је Одсјек за информационе технологије организован као самосталан одсјек и да је самосталан у обављању послова за које су неопходна финансијска средства, потребно га је регистровати као буџетског корисника/потрошачку јединицу, односно извршити његово укључивање у трезорски систем пословања.

Овим укључивањем ће обезбједити ефикасно, ефективно и транспарентно трошење јавних средстава.

III ФИНАНСИЈСКА СРЕДСТВА

Финансијска средства за реализацију ове Одлуке обезбједиће се приликом израде Одлуке о буџету Града Бијељина за 2023. годину, и то на тај начин што ће се умјесто планиранирања средстава у оквиру ПЈТ Одсјек за заједничке послове (као што је до сада рађено), финансијска средства планирати на самосталној потрошачкој јединици трезора „Одсјек за информационе технологије“, са самосталним кодом који ће накнадно одредити Министарство финансија РС.

ОДЈЕЉЕЊЕ ЗА ФИНАНСИЈЕ

П.О. ГРАДОНАЧЕЛНИКА

Гордана Петровић

**Градоначелник Града Бијељина утврдио је ПРИЈЕДЛОГ ОДЛУКЕ О УКЉУЧИВАЊУ У ТРЕЗОРСКИ СИСТЕМ ПОСЛОВАЊА ОДСЈЕКА ЗА ИНФОРМАЦИОНЕ ТЕХНОЛОГИЈЕ ГРАДСКЕ УПРАВЕ ГРАДА БИЈЕЉИНА**, **те га просљеђује Скупштини Града на претрес и усвајање.**

**ГРАДОНАЧЕЛНИК**

**ГРАДА БИЈЕЉИНА**

**Љубиша Петровић**